Νοτιοκορεατικές βουλευτικές εκλογές (2020)

Στις 15 Απριλίου 2020 διεξήχθησαν οι Νοτιοκορεατικές βουλευτικές εκλογές για τα 300 μέλη της 21ης Εθνοσυνέλευσης. Το Δημοκρατικό Κόμμα και ο δορυφόρος του, το Κόμμα Μαζί με τους Πολίτες, κατάφεραν μία συντριπτική νίκη, συγκεντρώνοντας το 60% των ψήφων και κερδίζοντας τις 180 από τις 300 έδρες της Εθνοσυνέλευσης. Το Δημοκρατικό Κόμμα μόνο του κέρδισε τις 163 έδρες, τις περισσότερες που έχει κερδίσει ένα κόμμα από το 1960. Συνεπώς, η κυβερνούσα φιλελεύθερη συμμαχία εξασφάλισε την απόλυτη πλειοψηφία στο νομοθετικό σώμα, που απαιτείται για να σχηματίσει κυβέρνηση, αλλά και την ειδική πλειοψηφία των τριών πέμπτων που απαιτείται για την επιτάχυνση των διαδικασιών. Το συντηρητικό Ενωμένο Κόμμα του Μέλλοντος και ο δορυφόρος του, το Κόμμα της Κορέας του Μέλλοντος, κέρδισαν μόνο 103 έδρες, και ήταν το χειρότερο αποτέλεσμα συντηρητικών από το 1960.

 Στις εκλογές του 2016, από τα 300 μέλη της Εθνοσυνέλευσης τα 253 εκλέχθηκαν από μονοεδρικές εκλογικές περιφέρειες με απλό πλειοψηφικό σύστημα, και τα 47 με αναλογική εκπροσώπηση από κλειστές λίστες κομμάτων. Για την αναλογική εκπροσώπηση το εκλογικό όριο ήταν 3% των ψήφων ή τουλάχιστον 5 έδρες κερδισμένες με το πλειοψηφικό σύστημα. Η κατανομή των εδρών έγινε με τη μέθοδο των μεγίστων υπολοίπων (ποσόστωση Χερ). Τον Φεβρουάριο του 2019 εισήχθηκε μία μεταρρύθμιση στον εκλογικό νόμο, με την οποία άλλαξε ο τρόπος κατανομής των 47 εδρών της αναλογικής εκπροσώπησης. Ο μεταρρυθμιστικός νόμος πέρασε με το σύστημα «Ταχείας Ανάπτυξης», όπως ορίζεται στο άρθρο 85-2 (Κεφάλαιο ΣΤ') των νόμων της Εθνοσυνέλευσης, κατά το οποίου όμως έχουν ταχθεί αρκετά μέλη της αντιπολίτευσης, όπως το Κόμμα Ελευθερίας της Κορέας και μέλη του Μπαρούν του Μέλλοντος. Παρά την αντιπολίτευση, το νομοσχέδιο ψηφίστηκε στις 27 Δεκεμβρίου 2019. Από τα 300 μέλη της Εθνοσυνέλευσης, τα 253 εκλέχτηκαν με πλειοψηφικό σύστημα στις περιφέρειες και τα 47 με αναλογική εκπροσώπηση. Η κατανομή των 47 εδρών της αναλογικής εκπροσώπησης έγινε με υβριδικό σύστημα: οι 30 έδρες κατανεμήθηκαν με ένα νέο μικτό σύστημα και οι υπόλοιπες 17 έδρες κατανεμήθηκαν με την καθιερωμένη μέθοδο της παράλληλης ψηφοφορίας. Επίσης, επιτρέποντας δικαίωμα ψήφου από την ηλικία των 18 ετών, (αντί για 19 που ήταν παλαιότερα), πάνω από μισό εκατομμύριο νέοι ψηφοφόροι προστέθηκαν στο εκλογικό σώμα. Οι υποψήφιοι για την Εθνοσυνέλευση έπρεπε να πληρώσουν μία εγγύηση 15.000.000 γουόν (~14.000 δολάρια ΗΠΑ). Ολόκληρο το ποσό της εγγύησης επιστρέφεται στους υποψήφιους που εκλέχτηκαν και στους υποψήφιους που συγκέντρωσαν πάνω από 15% των ψήφων. Σε όσους συγκέντρωσαν 10%-15% των ψήφων επιστρέφονται τα μισά. Σε όσους συγκέντρωσαν λιγότερο από το 10% των ψήφων, ή αποσύρθηκαν από την εκλογική αναμέτρηση, δεν επιστρέφεται η εγγύηση. Σύμφωνα με το Νόμο περί Εθνικής Ασφάλειας, το Συνταγματικό Δικαστήριο μπορεί να απαγορεύσει την συμμετοχή σε κόμματα με ιδεολογία «αριστεράς» ή «υπέρ της Βόρειας Κορέας», αλλά δεν επηρέασε τις τρέχουσες εκλογές. Όπως ορίζει ο Εκλογικός Νόμος, οι εκλογές για την Εθνοσυνέλευση διεξάγονται την πρώτη Τετάρτη μετά την 50η ημέρα που προηγείται της λήξης της θητείας των απερχόμενων μελών της Εθνοσυνέλευσης, που έπεφτε στις 15 Απριλίου. Δικαίωμα ψήφου έχουν οι πολίτες ηλικίας άνω των 18 ετών, και οι μετανάστες που είναι κάτοικοι Ν.Κορέας για πάνω από 3 χρόνια. Οι ψηφοφόροι πρέπει να έχουν μαζί τους ειδική ταυτότητα, που εκδίδεται από το δημόσιο, και φέρει φωτογραφία. Οι κάλπες ήταν ανοιχτές για ψηφοφορία από τις 6 π.μ. έως τις 6 μ.μ. Ώρας Κορέας.Από το 2009, οι Νοτιοκορεάτες του εξωτερικού μπορούν να ψηφίσουν εξ'αποστάσεως. Εν τούτοις, η προσέλευση παραμένει μικρή. Υπάρχει, επίσης, η δυνατότητα πρόωρης ψήφου, με ταχυδρομική επιστολή ή με προσέλευση σε ειδικά εκλογικά κέντρα. Για να ανταποκριθούν στις απαιτήσεις του νέου εκλογικού συστήματος, τα μεγάλα κόμματα χρησιμοποίησαν δορυφορικά κόμματα. Δηλαδή, το κύριο κόμμα διεκδίκησε μόνο τις έδρες του πλειοψηφικού συστήματος, ενώ το δορυφορικό κόμμα ήταν υποψήφιο μόνο για τις έδρες τις αναλογικής εκπροσώπησης. Το Δημοκρατικό Κόμμα συμμετείχε με δορυφόρο το «Κόμμα Μαζί με τους Πολίτες». Τα μικρά κόμματα δεν χρησιμοποίησαν δορυφόρους, επειδή το αποτέλεσμά τους φαίνεται μόνο στα μεγάλα κόμματα. Το Ενωμένο Μέλλον, σχηματίστηκε κατά την περίοδο πριν τις εκλογές, από το Κόμμα Ελευθερίας της Κορέας που απορρόφησε το Νέο Συντηρητικό Κόμμα και αρκετά μικρότερα κόμματα. Δορυφόρος του ήταν η «Κορέα του Μέλλοντος». Στα κόμματα που δεν εκπροσωπήθηκαν στην Εθνοσυνέλευση του 2016 και συμμετείχαν στις εκλογές περιλαμβάνονται: Πράσινο Κόμμα της Κορέας: ένα πράσινο πολιτικό κόμμα Εργατικό Κόμμα: ένα δημοκρατικό σοσιαλιστικό πολιτικό κόμμα Γυναικείο Κόμμα: ένα φεμινιστικό κόμμα Κόμμα για το Βασικό Εισόδημα: ένα κόμμα που διασπάστηκε από το Εργατικό Κόμμα για να επικεντρωθεί σε ένα μοναδικό ζήτημα, το βασικό άνευ όρων εισόδημα Κόμμα Το Μέλλον Μας: ένα νεανικό κεντροαριστερό ως αριστερό πολιτικό κόμμα που ιδρύθηκε το 2017. Εθνικό Επαναστατικό Κόμμα για Μερίσματα: ένα λαϊκιστικό πολιτικό κόμμα με θέση τον τρίτο δρόμο Οι εκλογές διεξήχθησαν εν μέσω της πανδημίας κοροναϊού του 2019-20, και ήταν από τις πρώτες πανεθνικές ψηφοφορίες που διεξήχθησαν αφότου άρχισε η πανδημία. Τον Φεβρουάριο του 2020, τα κρούσματα κορονοϊού αυξήθηκαν ραγδαία στη Νότια Κορέα, και την 23η Φεβρουαρίου η χώρα ήταν η δεύτερη μεγαλύτερη εστία μόλυνσης, μετά την Κίνα. Οι αρχές έλαβαν αυστηρά μέτρα ασφαλείας,για την αποφυγή εκ νέου διασποράς του ιού, στα 14.000 εκλογικά τμήματα. Οι εκλογείς και οι εκλογικές επιτροπές έπρεπε να φορούν μάσκες και γάντια και να διατηρούν απόσταση τουλάχιστον ενός μέτρου ο ένας από τον άλλο όσο περιμένουν. Προτού ψηφίσουν, γινόταν έλεγχος στις θερμοκρασίες τους, και όσοι είχαν μεγαλύτερη από 37,5 στέλνονταν σε διαφορετικό χώρο για να ψηφίσουν.Η προσέλευση των ψηφοφόρων ήταν 66,2%, η μεγαλύτερη από το 1992, παρά την πανδημία. Το 27% των ψηφοφόρων ψήφισαν νωρίτερα το Σαββατοκύριακο, ανάμεσά τους και περίπου 2.800 ασθενείς με κορονοϊό, οι οποίοι μπόρεσαν να ψηφίσουν μέσω επιστολής ή σε ειδικά εκλογικά κέντρα. Οι πάνω από 13.000 άνθρωποι που βρίσκονταν σε καραντίνα ψήφισαν μετά τις 18:00, όταν είχαν φύγει από τα εκλογικά κέντρα οι υπόλοιποι ψηφοφόροι.